**Biržuose bus saugiau**

2018 m. gegužės 23 d. Jelgavoje (Latvija) įvyko pirmasis Interreg V-A Latvijos ir Lietuvos bendradarbiavimo per sieną 2014-2020 m. programos projekto Nr. LLI-302 **„Viešosios tvarkos užtikrinimo paslaugų prieinamumo ir kokybės didinimas Latvijos ir Lietuvos pasienio teritorijose“** (Improvement of efficiency and availability of local public security services in cross border regions of Latvia and Lithuania) partnerių susitikimas.

Biržų rajono savivaldybės administraciją projektą įgyvendins kartu su Žiemgalos planavimo regionu, Vecumniekų, Tervetės ir Aknystės (Latvija) bei Rokiškio rajonų savivaldybėmis. Projekto tikslas - pagerinti viešojo saugumo paslaugų efektyvumą ir prieinamumą pasienio zonose tam, kad jos taptų saugiomis vietovėmis gyventi. Tikslo bus siekiama didinant viešojo saugumo paslaugų efektyvumą: rengiant mokymus už saugumą atsakingų institucijų darbuotojams, skatinant tarpvalstybinį jų bendradarbiavimą; Biržų A. Dauguviečio parke planuojama įrengti apšvietimą ir vaizdo stebėjimo kameras, viena vaizdo stebėjimo kamera bus sumontuota Germaniškyje. Minėti darbus planuojama atlikti iki 2018 m. pabaigos, mokymams skirti 2019 m.

Projektas iš dalies finansuojamas Europos regioninės plėtros fondo lėšomis. Bendra projekto vertė – 543 262,45 eurų. Biržams tenkanti dalis – 131 641,48 eurų (111 895,25 ES ir 19 746,23 savivaldybės biudžeto lėšų).

Bendrasis Lietuvos ir Latvijos bendradarbiavimo per sieną tikslas - siekti tolygaus Lietuvos-Latvijos pasienio regionų vystymosi socialinėje, ekonominėje ir kultūros srityse, stiprinti, skatinti ir palaikyti savivaldybių, bendruomenių bendradarbiavimą per sieną, gerinti abiejų šalių partnerystės ryšius.

Biržų rajono savivaldybės informacija